FI Euroopan unionin virallinen lehti C 308/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 308/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”SLOVENSKÝ OŠTIEPOK”

EY nro: SK/PGI/005/0549/30.03.2006

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úrad priemyselného vlastníctva Slovenskej republiky Osoite: Jána Švermu 43, SK-974 04 Banská Bystrica Puhelin: (421-48) 430 02 53 Faksi: (421-48) 430 04 03 Sähköposti: joravcova@indprop.gov.sk

2. Ryhmittymä:

Nimi: Slovenský mliekarenský zväz Osoite: Záhradnícka 21, SK-811 07 Bratislava Puhelin: (421-2) 554 109 45 Faksi: (421-2) 554 109 45 Sähköposti: plankova@smz.sk Kokoonpano: tuottaja/jalostaja ( X ) muu ( )

3. Tuotelaji:

Luokka 1.3: Juustot

4. Eritelmä:

(yhteenveto asetuksen (EY) N:o 510 4 artiklan 2 kohdan mukaisista vaatimuksista)

4.1 Nimi: ”Slovenský oštiepok”

4.2 Kuvaus: ”Slovenský oštiepok” on puolikova, puolirasvainen, höyrytetty tai höyryttämätön ja savustettu tai savustamaton juusto. ”Slovenský oštiepok” -juuston perusraaka-aineena käytetään lampaanmaitoa tai lampaan- ja lehmänmaidon seosta tai lehmänmaitoa. ”Slovenský oštiepok” -juuston valmistus tapahtuu joko suoraan lammastilalla (salaš-tila) perinteisellä menetelmällä tai teollisesti meijereissä.

”Slovenský oštiepok” -juustolle tunnusomaista on sen erikoinen, ornamentein koristeltu suurta munaa tai käpyä muistuttava tai soikea muoto.

Ominaisuudet

Väri: vaihtelee pinnalla kullankeltaisesta kullanruskeaan savustuksen takia, sisällä valkoisesta voinkeltaiseen.

Rakenne: yhtenäinen, kiinteä, lievästi taittuva rakenne, jonka leikkauskohtaan ilmestyy pieniä halkeamia ja koloja.

Tuoksu ja maku: pehmeä, miellyttävän juustomainen, pehmeän pikantista happamaan, lievästi suolainen, savustuksen takia tyypillisen savumainen maku, joka ei saa olla liian hapan, eikä hiivamainen, talimainen, saippuainen, tunkkainen, mädäntynyt, pistävä, polttava, kitkerä tai muiden vieraiden makujen pilaama.

Koostumus

riippuu käytettävästä raaka-aineesta ja tuotantomenetelmästä,

kuiva-aineen osuus on vähintään 48 painoprosenttia,

rasvan osuus kuiva-aineessa on vähintään 38,0 painoprosenttia.

Mikrobiologiset vaatimukset

”Slovenský oštiepok” on puolikova, puolirasvainen, höyrytetty tai höyryttämätön ja savustettu tai savustamaton juusto, joka on valmistettu lisäämällä siihen Lactococcus-sukuun kuuluvista maitohappobakteereista koostuvaa alkuperäistä viljelmää, josta ”Slovenský oštiepok” -juusto saa tunnusomaiset ja erityiset ominaisuutensa. Viljelmä on eristetty raa'asta lampaanmaidosta ja lampaanjuustosta slovakialaisilla lammastiloilla (salaš-tiloilla).

4.3 Maantieteellinen alue: Rajatun alueen muodostaan Slovakian tasavallan ylänköalue, jonka länsirajan muodostavat Valkeiden Karpaattien, Považský Inovecin, Tríbečin, Vtáčnikin, Štiavnické vrchyn ja Krupinská vrchovinan vuoristojen länsirinteet.

Etelärajan muodostavat Krupinská vrchovinan, Cerová vrchovinan, Stolické vrchyn, Slovenský krasin, Volovské vrchyn ja Slanské vrchyn vuoristojen etelärinteet.

Itärajan muodostavat Vihorlatská vrchovinan, Popriečinyn, Beskydské predhorien ja Bukovské vrchyn vuoristojen rinteet sekä Ukrainan valtionraja.

Pohjoisrajan muodostavat Puolan valtionraja ja seuraavien vuoristojen rinteet: Laborecká vrchovina, Ondavská vrchovina, Ľubovnianska vrchovina, Pieniny, Spišská Magura, Tatravuoret, Skorušinské vrchy, Podbeskydská vrchovina, Oravské Beskydy ja Kysucké Beskydy. Pohjoisrajan loppuosan muodostavat Tšekin valtionraja, Turzovská vrchovinan, Javorníkyn ja Valkeiden Karpaattien vuoristojen rinteet sekä Skalican rajanylityspaikka.

Hakemukseen sisältyy koko maan nimi, koska rajattu maantieteellinen alue käsittää yli 80 % Slovakian kokonaispinta-alasta. Slovakian tasavallan pinta-ala on 49 035 km2. Kyse on siis yhdestä Euroopan unionin pienimmistä jäsenvaltioista, jonka pinta-ala on verrattavissa eräiden Euroopan unionin jäsenvaltioiden alueiden pinta-alaan. ”Slovenský oštiepok” -juustoa valmistetaan koko rajatulla alueella samaa valmistusmenetelmää noudattaen. Rajatulla alueella laiduntaa samoihin rotuihin kuuluvia lampaita (Valaška (valakialainen), Zošľachtená valaška (jalostettu valakialainen) ja Cigája (Tsigai)) ja lehmiä (Slovenská strakatá (Slovakian kirjava), Čiernostrakatá (mustankirjava), Červenostrakatá (punakirjava) ja Pinzgavská (Pinzgauer)) laidunmailla, joiden kasvillisuus — kuten punanata-, nurminata-, niittynurmikka- ja keltakauralajeihin kuuluvat heinäkasvit — ja ilmastolliset olosuhteet ovat samanlaiset. Tämän vuoksi perusraaka-aineet eli lampaan- ja lehmänmaito ovat laadultaan samantasoisia.

”Slovenský oštiepok” -juuston valmistus on historiallisesti sidoksissa kyseiseen alueeseen.

Kirjallisuusviitteet ja vanhojen bryndza-juuston valmistajien muistiinpanot todistavat, että ”Slovenský oštiepok” -juustoa on valmistettu jo 1700-luvun alussa.

Lehmänmaitoa sisältävän ”Slovenský oštiepok” -juuston teolliselle valmistukselle loi perusteet Galbaván perhe Detvan kaupungissa vuonna 1921.

Vielä nykyäänkin ”Slovenský oštiepok” -juustoa valmistetaan salaš-tiloilla tai muilla tiloilla, joissa perusraaka-aineena käytetään lampaanmaitoa tai lampaan- ja lehmänmaidon seosta.

Meijereiden teollisessa tuotannossa noudatetaan menetelmiä, jotka kehitettiin viime vuosisadalla 1960- ja 1970-luvuilla, valmistusperiaatteen säilyessä kuitenkin muuttumattomana. Raaka-aineena on ryhdytty käyttämään myös lehmänmaitoa.

”Slovenský oštiepok” -juuston erityisestä ja ainutlaatuisesta laadusta todistaa ”Slovenský oštiepok” -alkuperänimityksestä 22. marraskuuta 1967 tehty merkintä Maailman henkisen omaisuuden järjestön (OMPI/WIPO) kansainvälisessä rekisterissä Genevessä (alkuperänimitysten suojasta ja niiden kansainvälisestä rekisteröimisestä tehdyn Lissabonin sopimuksen mukaisesti). ”Slovenský oštiepok” -alkuperänimitys on suojattu myös seuraavien kahdenvälisten sopimusten nojalla: Tšekkoslovakian sosialistisen tasavallan ja Sveitsin valaliiton välillä 19. tammikuuta 1976 tehty sopimus alkuperätietojen suojasta, alkuperänimityksistä ja muista maantieteellisistä nimityksistä; Tšekkoslovakian sosialistisen tasavallan hallituksen ja Portugalin tasavallan hallituksen välillä 18. toukokuuta 1987 tehty sopimus alkuperätietojen suojasta, alkuperänimityksistä sekä muista maantieteellisistä ja vastaavista nimityksistä; ja Tšekkoslovakian sosialistisen tasavallan ja Itävallan tasavallan välillä 20. tammikuuta 1981 tehty sopimus alkuperään viittaavien maatalous- ja teollisuustuotteiden alkuperätietojen suojasta, alkuperänimityksistä ja muista nimityksistä.

Slovakia oli tuolloin osa Tšekkoslovakian tasavaltaa, joka jakaantui 1. tammikuuta 1993 itsenäiseksi Tšekin tasavallaksi ja itsenäiseksi Slovakian tasavallaksi.

Edellä mainitusta johtuu, että ”Slovenský oštiepok” -nimityksen käytössä ei tuolloin ollut kyse valtion nimestä, vaan ainoastaan sen osan nimestä, josta historiallisten tapahtumien seurauksena 1. tammikuuta 1993 tuli valtion nimi. Koska kyseessä oli jo käytössä ollut alkuperänimitys, joka oli kansainvälisesti tunnettu ja kuluttajalle tuttu, Slovakia hakee kyseessä sille edelleen suojaa myös Euroopan yhteisön tasolla.

Valmistus jatkuu, luonnonolosuhteet eivät ole muuttuneet, eikä edes alkuperäinen rajattu alue ole muuttunut, mutta nimestä on tullut koko valtion nimi tuotanto-olosuhteiden ja periaatteiden muuttumatta.

4.4 Alkuperätodisteet: ”Slovenský oštiepok” -juuston valmistukseen tarkoitetun lampaan- ja lehmänmaidon tuotanto tapahtuu yksinomaan rajatulla alueella eli Slovakian ylänköalueella. Pientuottajat käyttävät omista eläimistä saatavaa lampaan- ja lehmänmaitoa. Meijerit ostavat lampaan- ja lehmänmaidon lähialueilta.

Lampaan- ja lehmänmaidon tuotannosta ja myynnistä pidetään kirjaa ja sitä valvotaan. Vaadittava rekisteröiminen johtuu myös GHP- ja HACCP-järjestelmiin liittyvistä velvollisuuksista sekä lakisääteisestä velvollisuudesta, jonka mukaan jokaisen tuottajan on osoitettava elintarvikkeiden valmistukseen käytettävän raaka-aineen alkuperä.

”Slovenský oštiepok” -juuston jäljitettävyys kuuluu perusperiaatteisiin HACCP-järjestelmässä, jonka noudattaminen on pakollista kaikissa tuotantolaitoksissa.

Tuotannon kaikki vaiheet toteutetaan rajatulla alueella.

Tuotteen tunnistettavuus varmistetaan ilmoittamalla tuottajan nimi pakkauksessa tai tuotetarrassa, jonka jokainen tuottaja on velvollinen kiinnittämään tuotteeseen. Tuotteen alkuperä rajatulta alueelta taataan tuottajan tuotantolaitoksen sijainnin perusteella tarkasti sillä rajatulla maantieteellisellä alueella, jolla ”Slovenský oštiepok” -juustoa saa valmistaa.

4.5 Tuotantomenetelmä: ”Slovenský oštiepok” -juuston valmistustekniikka kehittyi rajatulla alueella dynaamisesti salaš-tilojen ja kotitalouksien vanhasta manuaalisesta tuotantomenetelmästä nykyiseksi meijereiden teolliseksi tuotannoksi. Tuotannon perusteet ja takeet perinteisen laadun säilymisestä perustuvat 1960- ja 1970-luvuilta asti tehtyjen tutkimusten tuloksiin.

”Slovenský oštiepok” -juuston valmistukseen käytetään erityisesti Valaška-, Zošľachtená valaška- ja Cigája-rotuihin kuuluvista laiduntavista lampaista saatua maitoa. Näitä lammasrotuja kasvatetaan ja laidunnetaan rajatun alueen vuoristoseutujen rinteillä.

Pientuottajat lypsävät lehmänmaidon käsin tai koneellisesti, ja maito käsitellään heti lypsämisen jälkeen.

”Slovenský oštiepok” -juuston valmistus tilalla. Valmistusprosessi tapahtuu salaš-tilalla seuraavissa vaiheissa:

saostaminen

muotoilu

suolaus

kuivatus, savustus.

”Slovenský oštiepok” -juuston valmistus teollisesti. Valmistusprosessi tapahtuu seuraavissa vaiheissa:

pastörointi

viljelmien lisääminen

saostaminen

kuumennus, puristus, hapatus

höyrytys, muotoilu

suolaus, kuivatus, savustus.

Lähettäminen ja pakkaus

Jäähtyneet juustot pakataan terveydelle haitattomiin elintarvikepakkauksiin. Juustot myydään kokonaisina, eikä niitä paloitella ja pakata uudelleen siitä syystä, että muutoin juusto menettäisi tunnusomaisen muotonsa koristekuvioineen, ja siksi, että laatu voitaisiin taata sekä välttyä väärentämiseltä ja kuluttajan harhaanjohtamiselta. Kaikki tuotantovaiheet toteutetaan rajatulla maantieteellisellä alueella.

4.6 Yhteys maantieteelliseen alkuperään: ”Slovenský oštiepok” -juusto on tuote, jonka ominaisuuksiin vaikuttavat erityisesti maidon laatu, alkuperäisen viljelmän erityiset omaisuudet ja luonnollinen mikrofloora, joka vastaa Slovakian maaperän ja ilmaston olosuhteita rajatulla alueella, jossa lampaita kasvatetaan ja laidunnetaan.

Laidunmaat tarjoavat mitä luonnollisimman ja terveellisimmän ravinnon eläimille. Laadukkaimpia ovat kuivat laidunmaat korkeilla vuoristoseuduilla. Lampaat laiduntavat huhtikuusta lokakuun loppuun. Rajatun alueen laidunmaiden kasvusto koostuu pääasiassa punanata-, nurminata-, niittynurmikka- ja keltakauralajeihin kuuluvista heinäkasveista. Talvella lampaita ruokitaan näistä lajeista saadulla heinällä.

”Slovenský oštiepok” -juuston valmistukseen käytettävät kaksi alkuperäistä slovakialaista bakteeriviljelmää on eristetty lampaanmaidosta ja lampaanjuustosta ja ne ovat tuottajien saatavilla Žilinan kaupungissa sijaitsevasta meijeriteollisuuden tutkimuslaitoksesta (VUM), joka on tuottanut ja omistaa alkuperäiset viljelmät.

Lehmiä laidunnetaan ja niitä ruokitaan pääasiassa rajatulta alueelta saatavalla heinällä ja viljalla.

Hakemus maantieteellisen nimityksen ”Slovenský oštiepok” rekisteröimiseksi perustuu niin tuotteen maineeseen, ainutlaatuisuuteen, erityislaatuun, ominaisuuksiin, tunnusomaiseen muotoon ja tuottajien ammattitaitoon kuin perinteisiinkin. Tuotteen erityislaatu ja omaisuudet perustuvat rajatun alueen vuoristoseutujen rinteillä laiduntavista Valaška-, Zošľachtená valaška- ja Cigája-rotuihin kuuluvista lampaista ja Slovenská strakatá-, Čiernostrakatá-, Červenostrakatá- ja Pinzgauer-rotuihin kuuluvista lehmistä saatavaan maitoon. Tuotteen laadukkuus perustuu valmistajien ammattitaitoon ja kokemukseen, mistä todistavat tuotteen saama tunnustus ja vuonna 1967 tehty merkintä Maailman henkisen omaisuuden järjestön (OMPI/WIPO) kansainvälisessä rekisterissä Genevessä sekä Tšekkoslovakian sosialistisen tasavallan ja Sveitsin valaliiton välinen 19. tammikuuta 1976 tehty kahdenvälinen sopimus alkuperätietojen suojasta, alkuperänimityksistä ja muista maantieteellisistä nimityksistä.

”Slovenský oštiepok” -juustolle tunnusomaista on sen erikoinen, ornamentein koristeltu suurta munaa tai käpyä muistuttava tai soikea muoto. Koristelu vaihtelee yksittäisten alueiden perinteiden ja käytettyjen koristelutapojen mukaan. ”Slovenský oštiepok” -juuston pinta on kiinteä, sileä ja kiiltävä. Tuote saa tyypillisen värinsä, tuoksunsa ja makunsa savustuksesta. Erityinen valmistusmenetelmä syntyi rajatulla alueella, jossa sitä myös noudatetaan.

”Slovenský oštiepok” -juuston viennillä on osaltaan merkittävä ja vahvistava vaikutus matkailuun. Slovakialle tunnusomaisia piirteitä täydentävät slovakialaiset juustot ja juustotuotteet. Lisäksi vaativa ulkomainen matkaaja ei enää hakeudu matkatoimistojen perinteisen palvelutarjonnan pariin, vaan etsii jotain ainutlaatuista ja erikoista.

Monesti turistit liittävät Slovakian perinteisiin juustotuotteisiin, jotka kasvattavat Slovakian mainetta, ja vierailevat yhä uudelleen Slovakiassa etsiytyen paimenmajoille ja salaš-tiloille myös ”Slovenský oštiepok” -juuston ja muiden juustotuotteiden takia.

Slovakian kaupungeissa järjestetään vuosittain ”jarmok”-nimellä tunnettuja markkinoita, joilla tätä tuotetta on aina saatavilla.

4.7 Tarkastuslaitos: ”Slovenský oštiepok” -juuston laatua ja eritelmän noudattamista valvovat säännöllisesti BEL/NOVAMANN International s.r.o. -yritys sekä EN 45011 -standardin mukaisesti akkreditoitu ja Slovakian tasavallan maatalousministeriön valtuuttama CERTEX-sertifiointielin.

4.8 Merkinnät: Eritelmän mukaisesti rajatulla alueella ”Slovenský oštiepok” -juustoa valmistava tuottaja voi käyttää tuotteen merkitsemiseen, myynninedistämiseen ja markkinointiin ”Slovenský oštiepok” -nimitystä. Tuotteen pakkausmerkinnöissä on nimen oltava hallitsevassa asemassa, ja lisäksi on ilmoitettava, onko kyse käsin vai teollisesti tuotetusta tuotteesta. Tarvittaessa on ilmoitettava lampaan- ja lehmänmaidon suhde.

(1) EUVL L 93, 31.3.2006, s. 12.